Beļānu ezers
Beļānu ezers (arī Balta ezers, Baltais ezers, Baltezers, Bjaļe; baltkrievu: возера Бяле) ir ezers Augšdaugavas novada Skrudalienas pagastā uz Latvijas un Baltkrievijas robežas. Ezeram līčaina ezerdobe, kopējā platība 94 ha, no tiem 55,4 ha — Latvijā, bet 38,6 ha — Baltkrievijā. Krasti zemi, lēzeni, dienvidos stāvi, dibens dūņains, siekstains, vietām smilšains. Ietek strauts no Beļankas ezera, iztek Kuriļišku upīte uz Valņaņišku ezeru. Mīt līnis, karūsa, asaris, līdaka, rauda. Ziemeļos no ezera iet autoceļš P68, pie kura atrodas Silenes robežpārejas punkts.